เอกสารแนบ 3 : รายงานการกำกับดูแลกิจการของคณะกรรมการตรวจสอบ

คณะกรรมการตรวจสอบของบริษัท ธนาสิริ กรุ๊ป จำกัด (มหาชน)
ได้รับการแต่งตั้งจากคณะกรรมการบริษัท ประกอบด้วย กรรมการอิสระ จำนวน 3 ท่าน
โดยมีนายโยธิน จ๋วงพานิช เป็นประธานกรรมการตรวจสอบ, นายโกมินทร์ ลิ้นปราชญา
และนายอนุพงษ์ เตชะอำนวยพร เป็นกรรมการตรวจสอบ ซึ่งกรรมการทั้ง 3
ท่านไม่มีส่วนร่วมในการบริหารงานและไม่ได้เป็นลูกจ้างของบริษัทฯ
โดยประธานกรรมการตรวจสอบและกรรมการตรวจสอบอีก 2 ท่าน
เป็นผู้มีความรู้และประสบการณ์ด้านการบัญชี

คณะกรรมการตรวจสอบได้ปฏิบัติหน้าที่ตามขอบเขตและความรับผิดชอบในภารกิจที่ได้รับมอบหมายจากคณะกรรมการบริษัทในการกำกับดูแลการดำเนินงานของบริษัทฯ
เพื่อให้มั่นใจว่ากรรมการบริหารและผู้บริหารของบริษัทฯ ได้บริหารกิจการตามนโยบายของบริษัทฯ
อย่างครบถ้วน เป็นไปตามข้อกำหนดและแนวทางปฏิบัติของตลาดหลักทรัพย์แห่งประเทศไทย
รวมถึงหลักการกำกับดูแลกิจการที่ดี โดยในปี 2553
ได้จัดให้มีการประชุมคณะกรรมการตรวจสอบจำนวน 4 ครั้ง และในปี 2554 จนถึงวันที่รายงาน
จำนวน 1 ครั้ง รวมทั้งสิ้น 5 ครั้ง ซึ่งเป็นการประชุมร่วมกับผู้สอบบัญชีภายนอกของบริษัทฯ
และมีการประชุมร่วมกับฝ่ายตรวจสอบภายใน เพื่อร่วมหารือและแลกเปลี่ยนข้อคิดเห็น
รวมถึงตรวจตราและกำกับดูแลกิจการ ตามขอบเขตหน้าที่และความรับผิดชอบที่ได้รับมอบหมาย
และรายงานต่อคณะกรรมการบริษัทฯ ซึ่งสรุปสาระสำคัญได้ดังนี้

1.  คณะกรรมการตรวจสอบได้พิจารณาสอบทานงบการเงินและงบการเงินรวมของบริษัทประจำไตรมาสและงบการเงินประจำปี
    2553 ร่วมกับฝ่ายบริหารและผู้สอบบัญชี ทั้งนี้
    ฝ่ายบริหารเป็นผู้มีหน้าที่รับผิดชอบในการจัดทำรายงานทางการเงิน
    ผู้สอบบัญชีเป็นผู้รับผิดชอบในการรายงานและแสดงความเห็นต่องบการเงินดังกล่าว
    คณะกรรมการตรวจสอบเห็นว่ารายงานทางการเงินของบริษัทได้จัดทำขึ้นอย่างถูกต้องเป็นไปตามหลักการบัญชีที่รับรองโดยทั่วไปและมีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน

2.  คณะกรรมการตรวจสอบได้พิจารณาการทำรายการที่เกี่ยวโยงกันของบริษัทฯ
    และบริษัทย่อยตามหลักเกณฑ์ของตลาดหลักทรัพย์แห่งประเทศไทย
    คณะกรรมการตรวจสอบเห็นว่าการทำรายการดังกล่าวเป็นไปอย่างสมเหตุสมผล
    มีเงื่อนไขต่างๆ
    ตามปกติของธุรกิจและเป็นไปเพื่อประโยชน์สูงสุดของบริษัทและมีการเปิดเผยข้อมูลรายการระหว่างกันของบริษัทฯ
    กับบริษัทในกลุ่มและรายการที่เกี่ยวโยงกันอย่างถูกต้อง ครบถ้วน เพียงพอ

3.  คณะกรรมการตรวจสอบได้พิจารณาคัดเลือกและเสนอแต่งตั้งผู้สอบบัญชี
    รวมทั้งเสนอแนะจำนวนเงินค่าสอบบัญชีต่อคณะกรรมการบริษัทเพื่อพิจารณาและขออนุมัติต่อที่ประชุมสามัญผู้ถือหุ้น

4.  คณะกรรมการตรวจสอบได้มีการสอบทานให้บริษัทฯ
    ปฏิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนดตลาดหลักทรัพย์
    และกฎหมายที่เกี่ยวข้องกับธุรกิจของบริษัท

5.  คณะกรรมการตรวจสอบได้สอบทานนโยบายการกำกับดูแลกิจการและจรรยาบรรณของบริษัทให้ได้มาตรฐานและเหมาะสมกับการดำเนินธุรกิจของบริษัท

6.  คณะกรรมการตรวจสอบได้เชิญฝ่ายบริหารเข้าร่วมประชุมเพื่อหารือ
    แลกเปลี่ยนความรู้อย่างต่อเนื่อง รวมทั้งรับทราบการเปลี่ยนแปลงกฎ ระเบียบ ข้อบังคับต่างๆ
    ที่เกี่ยวข้องกับการดำเนินงานของบริษัทฯ
    เพื่อให้การปฏิบัติหน้าที่เป็นไปอย่างมีประสิทธิภาพและทันต่อการเปลี่ยนแปลงที่อาจเกิดขึ้น

7.  จัดทำรายงานผลการประชุมคณะกรรมการตรวจสอบเสนอให้คณะกรรมการบริษัททราบทุกครั้งที่มีการประชุมเพื่อให้สอดคล้องกับแนวทางปฏิบัติที่ดีของคณะกรรมการตรวจสอบ

จากการปฏิบัติหน้าที่ตามขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท
ด้วยความรอบคอบและเป็นอิสระ คณะกรรมการตรวจสอบมีความเห็นว่า บริษัทฯ
มีการดำเนินงานภายใต้ระบบการควบคุมภายในที่มีประสิทธิภาพ
มีการบริหารความเสี่ยงที่รัดกุมเพียงพอและเหมาะสมกับการดำเนินธุรกิจของบริษัทฯ
โดยไม่พบรายการใดที่มีนัยสำคัญ
รวมถึงสถานการณ์ใดที่เกี่ยวข้องกับระบบการควบคุมภายในที่เป็นจุดอ่อนอย่างมีสาระสำคัญที่อาจมีผลกระทบต่อฐานะการเงินและผลการดำเนินงานของบริษัทฯ
งบการเงินของบริษัทฯ
มีการเปิดเผยข้อมูลกรณีรายการที่เกี่ยวโยงกันและรายการที่อาจมีความขัดแย้งทางผลประโยชน์ไว้อย่างเหมาะสมเพียงพอ
และมีการปฎิบัติตามกฎหมาย ระเบียบและข้อกำหนดที่เกี่ยวข้องกับการดำเนินธุรกิจของบริษัทฯ
ตลอดจนมีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ โปร่งใส
และเชื่อถือได้
รวมทั้งมีการพัฒนาปรับปรุงระบบการปฏิบัติงานให้มีคุณภาพที่ดีขึ้นและเหมาะสมกับสภาพแวดล้อมทางธุรกิจอย่างต่อเนื่อง

  ในนามคณะกรรมการตรวจสอบ

  ของบริษัท ธนาสิริ กรุ๊ป จำกัด (มหาชน)

[]

  (นายโยธิน จ๋วงพานิช)

  ประธานกรรมการตรวจสอบและกรรมการอิสระ

วันที่ 23 กุมภาพันธ์ 2554